הרומן –נער החידות ממומביי/ויקאס סווארופ

נער הודי בשם ראם מוחמד תומאס יתום משני הוריו וחסר השכלה , בן 18עבר מבית יתומים אחד לבית יתומים אחר שם עבד כמשרת.

כשהיה תינוק אומץ ע"י כומר נוצרי שלא שינה לתומאס את דתו כי לא הייתה ידועה לו דתו וגם עפ"י האמונה אסור לו להמיר את דתו לכן הכומר קרא לו בשם מוסלמי- מוחמד, וראם ע"ש אל בדת ההינדו,ותומאס השם הנוצרי.

הכומר נרצח עם השנים ומאז ראם שהה בין פושעים ובין לבין עבד כמשרת בערים שונות בהודו בבתי עשירים.

פתיחת הסיפור היא בזכייתו של ראם בשעשועון טריוויה הודי טלוויזיוני הדומה לשעשועון "מי רוצה להיות מליונר", בסכום של מיליארד רופי.המפיקים היו המומים מתשובותיו וכמובן הוא נחשד במרמה ולכן נלקח לתחנת המשטרה וממש כופים עליו להודות שהוא רימה בתכנית כי זה לא סביר שישיב נכון על שאלות מתחומי ידע שונים.

עורכת דין משחררת אותו ולוקחת אותו לביתה ושם הם עוברים שאלה שאלה {12 שאלות} ובכל שאלה הוא מספר לה על קטע מחייו כנער אשפתות שבזכותו שאב את הידע לענות על השאלות, כמובן שכל פרק בספר מתייחס לסכום שהוא מקבל תמורת התשובה הנכונה .

שאלת מיליון הרופי היא מה שם אביה של מומטאז מהאל שלזכרה נבנה הטאג" מהאל?

המנחה השחצן שאל את ראם שאלה גם בזמן הפרסומות כדי להכשילו ולאחר שהוא השיב נכון , המנחה החליף את השאלה בערמומיות כשהתכנית חזרה לשידור , והשאלה הייתה : הסונטה לפסנתר מס" 29 של בטהובן באיזה סולם היא נכתבה?

בינתיים, התכנית יצאה לפרסומות ובזמן הזה ראם ביקש ללכת לשירותים , המנחה ליווה אותו כדי להשגיח שלא ירמה,בשירותים ראם הוציא את האקדח כדי לירות במנחה כי מטרתו כשהגיע לחידון הייתה לנקום במנחה על כך שעינה והיכה את אהובתו של ראם שהייתה זונה מצפון הודו שהמנחה שכר בעבר וגם את שחקנית הקולנוע המבוגרת שעבד אצלה כמשרת במומביי,אך ראם מבין שלא יצליח להרוג אותו כי איננו מסוגל לכך וכאות תודה ,המנחה חשף בפניו את התשובה הנכונה לשאלה.

ראם נלקח לחקירה בעינויים והושלך לכלא כדי שיודה ברמאותו ,ממילא המפיקים לא התכוונו לשלם סכום כזה .

תוך כדי מפגש בין ראם לעורכת הדין נחשף עברו המרגש של ראם והוא סיפר לה כי מעולם לא למד בבית ספר ולא קרא ספרים אך ביושר ידע את התשובות לשאלות, מתגלה שעורכת הדין כילדה התגוררה לא רחוק מביתו והוא הציל אותה מאסון גדול והיא זיהתה אותו ולכן החליטה לעזור לו.היא מאמינה בחפותו ובכך שהוא דובר אמת .היא שומעת את סיפור חייו כדי להבין את המקור לתשובותיו. סיפורו נשמע כמו גרסה מודרנית לסיפור "אלף לילה ולילה" בצבעים, בקולות ובריחות של בומביי בימינו.

התקיים מאבק משפטי במשך חצי שנה ובסופו ראם יצא זכאי וקיבל את מיליארד הרופי , התחתן עם אהובתו וחברת הטלוויזיה פשטה את הרגל לאחר שהעניקה לו את הפרס.המשטרה סיפרה שהמנחה התאבד אך ראם סבור שהוא נרצח ע"י בריונים שנשלחו ע"י מפיקי התכנית כדי לנקום בו.

הסיפור מרתק וקולח והוא מציג את הודו הענייה והעלובה , המלאה פשע ונקמנות כמו שהיא באמת ולא מתוארת כמקום בו העניים שלה שמחים, ולא כמקום שאנחנו נוסעים להיות בו לאחר הצבא כדי להרגע ולהתפרק, מקום בו ילדים יתומים נמכרים לגנגסטרים שהופכים אותם לבעלי מום כדי שיקבצו נדבות מאנשים ברחוב בצורה יעילה יותר עבורם.המקום מתואר כמקום פשע נוראי וטרגי בו נערות נמכרות לזנות ע"י האחים שלהן וכל אחד תמורת משקה חריף יהיה מוכן לעשות כל דבר.

ראם אמנם זכה בכסף ועזר לכמה מחבריו לשרוד כלכלית אך זה לא שינה את המצב לשאר העניים במקום, המצב קשה ורע.

ראם מצטייר כאדם אנושי מאוד , אוהב בני אדם ,אדם טוב שעבר הרבה בחייו הקצרים{הסיפור החל כשהוא בן 18 ומסתיים כשהוא בן 20} והקורא מגלה מפרק לפרק תמונות מחייו, איך שירת בביתו של דיפלומאט אוסטרלי מסתורי, וכיצד נודע לו על הסוד שמאחורי בית יתומים נכים, מתי התאהב לראשונה ועוד. הוא לא מבקש רחמים, הוא מנווט את דרכו בין מזל לפיקחות .

מי שכתב את הרומן הוא עצמו היה דיפלומאט הודי , הוא כתב את הסיפור בצורה מדהימה, פשוטה וריאליסטית , הסיפור איננו חוזר על עצמו, איננו מתיש בקריאה, להיפך הקריאה קולחת . הוא מתאר את מעמד הקאסטות בהודו,המעמד שאליו נולדת, בו גם תמות , אין אפשרות במציאות המוכתבת הזו לעבור ולשפר מעמד חברתי.

דרך חייו של ראם הם ערבוב בין רגעים שמחים ומאירים ובין רגעים כואבים ומכעיסים בקיצוניות מטלטלת.

13 פרקים בספר וכל פרק עומד בזכות עצמו וכל סיום בו מפתיע מחדש בהומור, במודעות עצמית ובחמלה לאדם באשר הוא ,המספר מעמת אותנו עם שאלות של צדק, גורל וידע.הספר הוא חלון הצצה לתרבות מרתקת ושונה מכל מה שמוכר לנו בעולם המערבי המודרני.הקורא הופך לשותף בנקודת המבט של ראם שזכה לשם משולש של 3 תרבויות שונות:הודית, מוסלמית ונוצרית, הקורא מביט על עולם מקביל שמתנהל באופן אחר ,בחוקיות משל עצמו.

הנער ספוג אלימות, מצוקה, עוני ואכזריות ובקושי שורד אך לא מיואש אפילו לרגע.הקשיים צבועים בהומור, דמותו כובשת , הוא מלא חולשות ולעתים פחדן ואפילו נאיבי, ולעתים מתפרץ ואלים ולעתים טיפש וחסר ניסיון, לכן העלילות שלו לא תמיד מסתיימות בטוב.

הסיפור חושף אותנו לעולם רחוק, חדש ומשונה.הוא מסופר בגוף ראשון ע"י ראם ,סיפור פשוט ואקזוטי ומעניין בתיאורים הריאליסטיים שהוא מספק מריחות השוק, הלבוש ואופי המעמדות בהודו והעוני המחפיר שם.

דווקא האירועים המזוויעים בחיי ראם גרמו לו לענות על השאלות בחידון הטריוויה.וזה גימיק.אין חסכון בפרטים היומיומיים של החיים בהודו , בכל שאלה מפרק לפרק נראה שהגיבור מוצא את עצמו במקרה קשה יותר מן הפח אל הפחת.

אין בסיפור עומק פסיכולוגי או משמעות סמבולית אך הוא מרתק, מלא אווירה ועניין, מרגש וגם מזעזע.

מומלץ מאוד לקריאה.